Diari Oficial de la Generalitat Valenciana


Sumari del DOGV 2780, del 28-06-1996 (1996/838619)

ORDRE de 19 d'abril de 1996, de la Conselleria d'Agricultura i Medi Ambient, per la qual es regula l'assignació de contenidors específics als ens municipals o supramunicipals per a la recollida selectiva de paper-cartró i vidre.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2780

Data del DOGV
:   28-06-1996

Secció del DOGV
:   ALTRES DISPOSICIONS

Número del document
:   1996/838619


Data del document
:   19-04-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 19 d'abril de 1996, de la Conselleria d'Agricultura i Medi Ambient, per la qual es regula l'assignació de contenidors específics als ens municipals o supramunicipals per a la recollida selectiva de paper-cartró i vidre.   
La Conselleria d'Agricultura i Medi Ambient ha elaborat el Pla Estratègic d'Infraestructures de Tractament de Residus Sòlids Urbans en col·laboració amb les diputacions provincials.  
En aquest pla, la gestió dels residus es basa en els principis següents:  
- Reducció de la producció de residus  
- Valoració màxima  
- Optimització de l'eliminació.  
Atesos aquests conceptes, la conselleria i les diputacions pretenen donar suport als municipis en la implantació de la recollida selectiva de paper-cartró i vidre, amb el subministrament de contenidors específics que alleugen la càrrega econòmica municipal que supose l'establiment d'aquesta recollida.  
La Conselleria d'Agricultura i Medi Ambient ha adquirit, a càrrec dels seus pressupostos, contenidors destinats a la recollida selectiva de paper-cartró usat, més vidre.  
A fi distribuir els contenidors específics per a la recollida selectiva, d'acord amb els principis d'objectivitat, concurrència i publicitat, i garantir la transparència de les actuacions administratives,  
ORDENE  
Article 1  
Aquesta ordre té com a objecte la regulació per part de la Conselleria d'Agricultura i Medi Ambient de la cessió en ús de contenidors específics, a fi d'implantar la recollida selectiva de les fraccions valorables contingudes en els residus sòlids urbans generats en els municipis de la Comunitat Valenciana, recollida que s'iniciarà a partir de la fracció de paper-cartró i vidre usats.  
Article 2  
1. Podran sol·licitar aquests contenidors específics, tant els de recollida de paper-cartró usat com els destinats a la recollida de vidre usat, tots els ajuntaments de la Comunitat Valenciana, d'acord amb els criteris que s'indiquen en l'article quart.  
2. També podran sol·licitar aquests contenidors els ens supramunicipals que agrupen els municipis que no hagen realitzat la sol·licitud corresponent de manera unitària per compte propi.  
Article 3  
1. Les sol·licituds podran dirigir-se als corresponents serveis territorials de la Conselleria d'Agricultura i Medi Ambient en cada província, o a través de qualsevol dels mitjans establerts en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. A les sol·licituds, que hauran de presentar-se en el termini de 60 dies naturals a partir de l'entrada en vigor d'aquesta ordre, caldrà adjuntar:  
a) Una memòria descriptiva de la situació de la recollida selectiva en el terme municipal, on s'indiquen els contenidors de què disposa el municipi per a realitzar la recollida selectiva de vidre i paper-cartró, les tones que s'han recollit al llarg de 1995 i el nom de l'empresa que ha prestat el servei de recollida dels residus mencionats, i el de l'empresa que actua com a destinació final d'aquests.  
b) Un certificat de l'acord del ple municipal que acredite l'aprovació de la implantació de la recollida selectiva en el terme municipal corresponent i l'acceptació dels contenidors cedits a fi d'iniciar i impulsar la implantació de la recollida a partir de les fraccions de paper-cartró i vidre usats, i, així mateix, el compromís de fer-se càrrec del manteniment d'aquells.  
A les peticions procedents d'entitats locals de caràcter supramunicipal distintes de les mancomunitats s'adjuntaran els certificats corresponents dels acords dels plens dels municipis que integren la sol·licitud.  
Solament es tindran com a peticions vàlides aquelles que es formalitzen d'acord amb les bases i els requisits exigits en aquesta convocatòria.  
Article 4  
Criteris per a l'assignació de contenidors:  
Els contenidors s'assignaran a raó d'un contenidor per cada 2.000 habitants. Es prendrà com a referència, quant al nombre d'habitants del municipi, les dades de l'últim cens de població.  
- Per als municipis amb un cens de població inferior o igual a 2.000 habitants, s'hi assignarà un únic contenidor.  
- Per als municipis amb un cens superior a 2.000 habitants, s'hi assignarà un contenidor per cada 2.000 habitants i un altre contenidor més per cada fracció igual o superior a 1.500 habitants.  
2. A la vista de les peticions presentades i una vegada analitzades per part de la comissió avaluadora sobre la base dels criteris de valoració reflectits en el punt sisè, la presidenta de la comissió elevarà a la consellera d'Agricultura i Medi ambient una proposta d'adjudicació de contenidors, d'acord amb els criteris d'assignació reflectits en el punt 4.1.  
3. La Conselleria d'Agricultura i Medi Ambient entregarà els contenidors una vegada complerts els tràmits ja indicats, segons la resolució de la consellera d'Agricultura i Medi Ambient en què es definisca la relació de municipis als quals s'han adjudicat contenidors i el nombre de contenidors assignats.  
Article 5  
Els ens municipals o supramunicipals als quals s'entreguen contenidors específics de paper-cartró i vidre prestaran en la instal·lació d'aquests especial atenció als centres especialment generadors de les fraccions mencionades.  
Article 6. Criteris de valoració de les peticions municipals de contenidors  
Les peticions s'atendran prioritàriament segons els criteris següents i d'acord amb l'ordre que s'estableix:  
Primer: municipis que no van obtenir assignació de contenidors en altres convocatòries.  
Segon: municipis que gestionen els seus residus sòlids urbans a través d'un centre o instal·lació de tractament autoritzat de la Comunitat Valenciana.  
Tercer: peticions de mancomunitats.  
Quart: número d'ordre del registre d'entrada en aquesta conselleria  
Article 7  
La cessió en ús es prolongarà per un període de 20 anys.  
Article 8  
La cessió en ús dels contenidors comportarà el compliment de les obligacions següents per part de l'entitat local:  
- Fer-se càrrec del manteniment dels contenidors al llarg de tot el període de vigència de la cessió.  
- Reposar o garantir la reposició de tots els contenidors que queden fora d'ús per qualsevol circumstància aliena al normal funcionament d'aquests.  
- Garantir la reutilització o el reciclatge de tot el paper-cartró i vidre recuperat a través dels contenidors.  
- Informar anualment, dins els terminis que s'establisquen, sobre les quantitats de paper-cartró i vidre recuperats a través dels contenidors específics instal·lats i sobre la destinació final d'aquelles.  
L'incompliment de les obligacions esmentades comportarà l'exclusió del municipi de noves convocatòries impulsades per la conselleria per a l'adjudicació de contenidors o altres mitjans per a la millora de la gestió municipal de residus.  
Article 9  
La comissió avaluadora, presidida per la directora general de Qualitat Ambiental, s'encarregarà d'elaborar una proposta d'adjudicació dels contenidors d'acord amb els criteris de valoració de les peticions establerts en el punt sisè.  
Aquesta comissió estarà composta per:  
- La directora general de Qualitat Ambiental   
- El cap del Servei de Residus i Contaminació o el tècnic en qui delegue  
- El cap de la Secció de Qualitat Ambiental de la Direcció Territorial de Castelló o el tècnic en qui delegue  
- El cap de la Secció de Qualitat Ambiental de la Direcció Territorial d'Alacant o el tècnic en qui delegue  
- La cap de la Secció de Qualitat Ambiental de la Direcció Territorial de València o el tècnic en qui delegue.  
València, 30 d'abril de 1996  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ